CELEX: 32018R1638
Language: et
Date: 2018-07-13 00:00:00
Title: Komisjoni delegeeritud määrus (EL) 2018/1638, 13. juuli 2018, millega täiendatakse Euroopa Parlamendi ja nõukogu määrust (EL) 2016/1011 regulatiivsete tehniliste standarditega, milles täpsustatakse, kuidas tagada sisendandmete asjakohasus ja kontrollitavus ning sisendandmete esitaja sellise ettevõtjasisese järelevaatamis- ja kontrollikorra olemasolu, mille kriitilise tähtsusega või olulise võrdlusaluse haldur peab tagama front office'i funktsiooni kaudu sisendandmete esitamise korral (EMPs kohaldatav tekst)

5.11.2018   
               
               
                  ET
               
               
                  Euroopa Liidu Teataja
               
               
                  L 274/6
               
            
         KOMISJONI DELEGEERITUD MÄÄRUS (EL) 2018/1638,
         13. juuli 2018,
         millega täiendatakse Euroopa Parlamendi ja nõukogu määrust (EL) 2016/1011 regulatiivsete tehniliste standarditega, milles täpsustatakse, kuidas tagada sisendandmete asjakohasus ja kontrollitavus ning sisendandmete esitaja sellise ettevõtjasisese järelevaatamis- ja kontrollikorra olemasolu, mille kriitilise tähtsusega või olulise võrdlusaluse haldur peab tagama front office'i funktsiooni kaudu sisendandmete esitamise korral
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1011, mis käsitleb indekseid, mida kasutatakse võrdlusalustena finantsinstrumentide ja -lepingute puhul või investeerimisfondide tootluse mõõtmiseks, ning millega muudetakse direktiive 2008/48/EÜ ja 2014/17/EL ning määrust (EL) nr 596/2014, (1) eriti selle artikli 11 lõike 5 neljandat lõiku,
         ning arvestades järgmist:
         
                     (1)
                  
                  
                     Määruse (EL) 2016/1011 artikli 11 lõikes 1 on nõutud, et sisendandmed peavad sobima võrdlusalusega mõõdetava turu või majandusolukorra täpseks ja usaldusväärseks kajastamiseks ning olema kontrollitavad. Kui sisendandmeid esitab front office'i funktsioon, peab haldur kõnealuse määruse artikli 11 lõike 3 punkti b kohaselt tagama, et andmete esitaja on kehtestanud asjakohase ettevõtjasisese järelevaatamis- ja kontrollikorra.
                  
               
                     (2)
                  
                  
                     Võrdlusaluse õigeks arvutamiseks ei ole vaja üksnes täpsete sisendandmete esitamist, vaid need peavad olema ka õiges mõõtühikus ja peegeldama alusvara olulisi tunnuseid.
                  
               
                     (3)
                  
                  
                     See, kas sisendandmed on kontrollitavad, on seotud täpsuse astmega, mis omakorda sõltub suurel määral kasutatud sisendandmete liigist. Kui halduril on andmete piisavaks kontrollimiseks olemas vajalik teave, võivad sisendandmed, mis ei ole ei tehinguandmed ega saada määruse (EL) 2016/1011 artikli 3 lõike 1 punktis 24 loetletud reguleeritud andmete allikast, siiski vastata kontrollitavuse nõudele. Seepärast peaks haldur tagama, et talle on vajalike kontrollide tegemiseks kättesaadav piisavalt teavet.
                  
               
                     (4)
                  
                  
                     Et tagada sisendandmete täpsus ja kontrollitavus, peaks haldur olema kohustatud tegema sisendandmete regulaarset seiret tasemel, mis on kooskõlas konkreetse sisendandmete liigi haavatavusega. Reguleeritud andmete puhul tagavad nende tervikluse sisendandmete esitajate suhtes kehtivad õigusnormid ja nende üle tehtav järelevalve. Seda liiki andmete suhtes tuleks seega kohaldada leebemaid seirenõudeid. Muud liiki sisendandmed, nimelt muud kui tehinguandmed ja eriti front office'i funktsiooni esitatud andmed, vajavad põhjalikumat kontrollimist.
                  
               
                     (5)
                  
                  
                     Sisendandmete esitamisel on seire üks oluline funktsioon tagada, et andmed esitataks halduri määratud tähtajaks. Sellega tagatakse eri esitajate andmeesituste ühtsus. Kui sisendandmeid ei esitata, tuleb erinevate sisendandmete ühtsuse tagamiseks kontrollida ka seda, millal sisendandmeid analüüsitakse. Seepärast peaks haldur olema kohustatud kontrollima, et tema määratud tähtajaks on sisendandmed esitatud või on need kindlaksmääratud allikate hulgast välja valitud.
                  
               
                     (6)
                  
                  
                     Eriti oluline on nõuetekohaselt kontrollida selliseid põhitunnuseid nagu alusvara valuuta, tähtaeg ja aeg lõpptähtajani või vastaspoolte liik, mis on kindlaks määratud võrdlusaluse arvutamise metoodikas.
                  
               
                     (7)
                  
                  
                     
                        Front office'i funktsiooni poolse sisendandmete esitamise ettevõtjasisene tulemuslik järelevaatamine tugineb sisendandmete esitaja organisatsiooni sees sobivate struktuuride loomisele ja säilitamisele. See peaks üldiselt hõlmama kolmetasandilist kontrolli, välja arvatud juhul, kui sisendandmete esitaja organisatsiooni suurus seda mõistlikult ei võimalda. Esimese tasandi kontroll peaks hõlmama protsesse, millega tagatakse sisendandmete tulemuslik kontrollimine.
                  
               
                     (8)
                  
                  
                     Erilist riski kujutavad endast front office'i funktsiooni esitatud andmed, kuna front office'i ärirolli ja võrdlusaluse jaoks sisendandmete esitamise rolli vahel esineb huvide konflikt. Seepärast on oluline, et andmete esitaja kehtestab ja säilitab huvide konfliktide haldamise korra ja järgib seda (kontrolli teine tasand), ning et ta regulaarselt kontrollib kasutatud sisendandmeid. Peale selle võib aidata võrdlusaluse terviklust kahjustavaid rikkumisi või tegevusi avastada rikkumisest teatamise menetluse kehtestamine, mille alusel saab iga töötaja anda asjaomasele vastavuskontrolli funktsioonile või muule asjakohasele ettevõtjasisesele funktsioonile teada ükskõik millisest rikkumisest. Haldur peaks seega veenduma, et andmete esitaja ettevõtjasisene järelevaatamis- ja kontrollikord sisaldab huvide konfliktide haldamise korra kehtestamist, säilitamist ja kasutamist ning rikkumistest teatamise menetluse kehtestamist ja säilitamist.
                  
               
                     (9)
                  
                  
                     Käesolevat määrust kohaldatakse kriitilise tähtsusega ja oluliste võrdlusaluste haldurite suhtes. Kooskõlas proportsionaalsuse põhimõttega välditakse sellega liigse halduskoormuse tekitamist oluliste võrdlusaluste halduritele, lubades neil otsustada kohaldada huvide konfliktide halduse nõudeid üksnes tegelike või võimalike huvide konfliktide korral, mis on või oleksid olulised. Peale selle tuleks halduritel lubada otsustada, kuidas nad tagavad järelevaatamis- ja kontrollikorra olemasolu sisendandmete esitajate tasandil. Eelkõige peaks neil olema lubatud leevendada nende protseduuride teatavaid nõudeid, võttes arvesse sisendandmete esitaja organisatsiooni laadi, suurust ja keerukust.
                  
               
                     (10)
                  
                  
                     Halduritele tuleks anda käesoleva määruse nõuete järgimise tagamiseks piisavalt aega. Seetõttu tuleks hakata käesolevat määrust kohaldama kaks kuud pärast selle jõustumist.
                  
               
                     (11)
                  
                  
                     Käesolev määrus põhineb regulatiivsete tehniliste standardite eelnõul, mille esitas komisjonile Euroopa Väärtpaberiturujärelevalve (ESMA).
                  
               
                     (12)
                  
                  
                     ESMA on korraldanud käesoleva määruse aluseks oleva regulatiivsete tehniliste standardite eelnõu kohta avalikud konsultatsioonid, analüüsinud potentsiaalseid seonduvaid kulusid ja tulusid ning küsinud arvamust Euroopa Parlamendi ja nõukogu määruse (EL) nr 1095/2010 (2) artikli 37 kohaselt loodud väärtpaberituru sidusrühmade kogult,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Kohaldamisala
            Käesolevat määrust ei kohaldata ebaoluliste võrdlusaluste haldurite suhtes.
         
         
            Artikkel 2
            Sisendandmete täpsuse ja kontrollitavuse tagamine
            
               1.   Võrdlusaluse haldur tagab, et tal on juurdepääs kogu teabele, mida tal on vaja, et kontrollida järgmisi võrdlusaluse jaoks kasutatavate sisendandmetega seotud küsimusi:
               
                           (a)
                        
                        
                           kas sisendandmete esitaja töötajal on luba esitada sisendandmeid sisendandmete esitaja nimel määruse (EL) 2016/1011 artikli 15 lõike 2 punkti b kohase loa ükskõik millise tingimuse alusel;
                        
                     
                           (b)
                        
                        
                           kas sisendandmeid esitab nende esitaja või need valitakse halduri kindlaksmääratud allikate hulgast halduri määratud aja jooksul;
                        
                     
                           (c)
                        
                        
                           kas sisendandmete esitaja esitab need halduri kindlaks määratud vormingus;
                        
                     
                           (d)
                        
                        
                           kas sisendandmete allikas on loetletud määruse (EL) 2016/1011 artikli 3 lõike 1 punktis 24;
                        
                     
                           (e)
                        
                        
                           kas sisendandmete allikas on usaldusväärne;
                        
                     
                           (f)
                        
                        
                           kas sisendandmed vastavad võrdlusaluse metoodika nõuetele, eelkõige nõuetele mõõtmise valuuta või mõõtühiku, tähtaja ja vastaspoolte liigi kohta;
                        
                     
                           (g)
                        
                        
                           kas sisendandmete asjaomaseid kvantiteedikünniseid ja kvaliteedistandardeid on metoodika kohaselt järgitud;
                        
                     
                           (h)
                        
                        
                           kas eri liiki sisendandmete kasutamisel lähtutakse nende prioriteetsusest vastavalt metoodikale;
                        
                     
                           (i)
                        
                        
                           kas sisendandmete esitamisel kasutatakse kaalutlusõigust või antakse hinnanguid vastavalt selgetele reeglitele, mis on kindlaks määratud metoodikas, ja käitumisjuhise kohaselt võrdlusaluse puhul määratletavate põhimõtetega.
                        
                     
            
               2.   Haldurid peavad regulaarselt tegema lõikes 1 loetletud kontrolle. Kriitilise tähtsusega võrdlusaluste haldurid peavad tegema lõike 1 punktides a, b, c ja d loetletud kontrolle enne võrdlusaluste avaldamist või iga kord, kui võrdlusalus tehakse üldsusele kättesaadavaks.
            
         
         
            Artikkel 3
            Sisendandmete esitaja ettevõtjasisene järelevaatamis- ja kontrollikord
            
               1.   Sisendandmete esitaja ettevõtjasisene järelevaatamis- ja kontrollikord, mille olemasolu haldur peab tagama vastavalt määruse (EL) 2016/1011 artikli 11 lõike 3 punktile b, hõlmab vähemalt järgmist:
               
                           (a)
                        
                        
                           ettevõtjasisese funktsiooni loomine ja säilitamine, mis kujutab endast esimese tasandi kontrolli sisendandmete esitamise üle ja mis vastutab järgmiste ülesannete täitmise eest:
                           
                                       i)
                                    
                                    
                                       enne sisendandmete esitamist nende tulemuslik kontrollimine, sealhulgas tagamine, et need vastaksid kõigile määruse (EL) 2016/1011 artikli 15 lõike 2 punkti d alapunkti iii kohaselt sisendandmete esitaja suhtes kohaldatavatele sisendandmete valideerimise nõuetele, ning sisendandmete tervikluse ja täpsuse läbivaatamine enne nende esitamist;
                                    
                                 
                                       ii)
                                    
                                    
                                       kontrollimine, kas sisendandmete esitaja töötajal on luba esitada sisendandmeid sisendandmete esitaja nimel vastavalt ükskõik millisele määruse (EL) 2016/1011 artikli 15 lõike 2 punkti b alusel sätestatud nõudele;
                                    
                                 
                                       iii)
                                    
                                    
                                       selle tagamine, et juurdepääs esitatud sisendandmetele on ainult isikutel, kes osalevad sisendandmete esitamise protsessis, v.a juhul, kui juurdepääsu on vaja auditi või uurimise jaoks või seadusega nõutud eesmärgil;
                                    
                                 
                     
                           (b)
                        
                        
                           ettevõtjasisese funktsiooni loomine ja säilitamine, mis kujutab endast teise tasandi kontrolli sisendandmete esitamise üle ja mis vastutab järgmiste ülesannete täitmise eest:
                           
                                       i)
                                    
                                    
                                       pärast sisendandmete esitamist nende läbivaatamine sõltumatult esimese tasandi kontrollifunktsiooni läbivaatusest, et kinnitada andmete esitamise terviklust ja täpsust;
                                    
                                 
                                       ii)
                                    
                                    
                                       rikkumisest teatajate kaitseõigust sisaldava rikkumisest teatamise menetluse kehtestamine ja säilitamine;
                                    
                                 
                                       iii)
                                    
                                    
                                       sellise menetluse kehtestamine ja säilitamine, mis on nähtud ette sisendandmete manipuleerimise mis tahes katsest või tegelikust manipuleerimisest ning sisendandmete esitaja võrdlusalusega seotud põhimõtete mittejärgimisest ettevõtjasiseseks teatamiseks ning selliste juhtumite uurimiseks kohe nende teatavaks saamisel;
                                    
                                 
                                       iv)
                                    
                                    
                                       ettevõtjasiseste aruandlusprotseduuride kehtestamine ja säilitamine sisendandmete esitamisel esinevate mis tahes tegevuslikest probleemidest teatamiseks kohe nende tekkimisel;
                                    
                                 
                                       v)
                                    
                                    
                                       teise tasandi kontrollifunktsiooni mõne töötaja regulaarse kohaloleku tagamine büroo selles osas, kus asub front office'i funktsioon;
                                    
                                 
                                       vi)
                                    
                                    
                                       järelevalve front office'i funktsiooni otseselt sisendandmete esitamisega tegelevate töötajate vahelise suhtluse ning selliste töötajate ja muude ettevõtjasiseste funktsioonide või välisorganite vahelise suhtluse üle;
                                    
                                 
                                       vii)
                                    
                                    
                                       huvide konfliktide haldamise korra kehtestamine, säilitamine ja järgimine, millega tagatakse:
                                       
                                                   —
                                                
                                                
                                                   sisendandmete esitaja front office'i funktsiooni sisendandmete esitamise protsessis osaleva iga töötaja tegeliku või võimaliku huvide konflikti tuvastamine ja sellest haldurile teatamine;
                                                
                                             
                                                   —
                                                
                                                
                                                   otsese või kaudse seose puudumine sisendandmete esitaja töötaja tasustamise ja võrdlusaluse väärtuse, konkreetsete esitatud sisendandmete väärtuse või sisendandmete esitaja tegevuse vahel, mis võib tekitada huvide konflikti seoses võrdlusaluse jaoks sisendandmete esitamisega;
                                                
                                             
                                                   —
                                                
                                                
                                                   
                                                      front office'i funktsiooni sisendandmete esitamisega seotud töötajate ja ülejäänud töötajate ülesannete selge eristamine;
                                                
                                             
                                                   —
                                                
                                                
                                                   
                                                      front office'i funktsiooni sisendandmete esitamisega seotud töötajate ja ülejäänud töötajate füüsiline eraldamine;
                                                
                                             
                                                   —
                                                
                                                
                                                   tulemuslik kontroll teabevahetuse üle front office'i funktsiooni töötajate ja teiste sisendandmete esitaja töötajate vahel, kes osalevad tegevustes, mis võivad tekitada huvide konflikti ohu, kui vahetatav teave võib mõjutada esitatud sisendandmeid;
                                                
                                             
                                                   —
                                                
                                                
                                                   viiendas taandes osutatud teabevahetusega seotud kontrollide ajutise katkemise puhuks ettenägematuid olukordi käsitlevate sätete olemasolu;
                                                
                                             
                                                   —
                                                
                                                
                                                   meetmete võtmine ennetamaks, et keegi saab ebasobilikult mõjutada seda, kuidas front office'i funktsiooni sisendandmete esitamises osalevad töötajad täidavad oma ülesandeid;
                                                
                                             
                                 
                     
                           (c)
                        
                        
                           ettevõtjasisese funktsiooni loomine ja säilitamine, mis on sõltumatu esimese ja teise tasandi kontrollifunktsioonidest ning mis kujutaks endast kolmanda tasandi kontrolli sisendandmete esitamise üle ja vastutaks ülejäänud kahe kontrollifunktsiooni üle regulaarsete kontrollide tegemise eest;
                        
                     
                           (d)
                        
                        
                           protseduurid, millega reguleeritakse järgmist:
                           
                                       i)
                                    
                                    
                                       käesoleva lõike punktidega a, b ja c nõutud kolme kontrollifunktsiooni koostööviisid ja teabevood;
                                    
                                 
                                       ii)
                                    
                                    
                                       regulaarne aruandmine sisendandmete esitaja kõrgemale juhtkonnale kõnealuse kolme kontrollifunktsiooni ülesannete täitmise kohta;
                                    
                                 
                                       iii)
                                    
                                    
                                       haldurile tema taotluse korral teabe esitamine sisendandmete esitaja ettevõtjasisese järelevaatamis- ja kontrollikorra kohta.
                                    
                                 
                     
            
               2.   Haldur võib otsustada teha erandi mis tahes nõudest, mis on sätestatud lõike 1 punkti b alapunktis v või punkti b alapunkti vii kolmandas, neljandas või kuuendas taandes, võttes arvesse järgmisi aspekte:
               
                           (a)
                        
                        
                           sisendandmete esitaja tegevuse iseloom, ulatus ja keerukus;
                        
                     
                           (b)
                        
                        
                           tõenäosus, et võrdlusaluse jaoks sisendandmete esitamise ja sisendandmete esitaja kauplemistegevuse või muude tegevuste vahel tekib huvide konflikt;
                        
                     
                           (c)
                        
                        
                           sisendandmete esitamisel kaalutlusõiguse kasutamise ulatus.
                        
                     
            
               3.   Võttes eelkõige arvesse sisendandmete esitaja väiksust ning lõike 2 punktides a, b ja c loetletud elemente, võib haldur lubada sisendandmete esitajal kasutada lõikes 1 osutatust lihtsamat organisatsioonilist kontrollistruktuuri. Lihtsam kontrollistruktuur peab siiski tagama kõigi lõike 1 punktides a, b ja c loetletud ülesannete täitmise, välja arvatud nende ülesannete puhul, mille suhtes on lõike 2 alusel tehtud erand. Lõike 1 punkti d alapunkte i ja ii kohaldatakse viisil, mis peegeldab lihtsamat kontrollistruktuuri.
            
            
               4.   Olulise võrdlusaluse haldur võib otsustada kohaldada lõike 1 punkti b alapunktis vii täpsustatud nõudeid üksnes seoses tegelike või võimalike huvide konfliktidega, mis on või oleksid olulised.
            
         
         
            Artikkel 4
            Jõustumine ja kohaldamine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 25. jaanuarist 2019.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 13. juuli 2018
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 171, 29.6.2016, lk 1.
         
            (2)  Euroopa Parlamendi ja nõukogu 24. novembri 2010. aasta määrus (EL) nr 1095/2010, millega asutatakse Euroopa Järelevalveasutus (Euroopa Väärtpaberiturujärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/77/EÜ (ELT L 331, 15.12.2010, lk 84).